Refugiații armeni din Nagorno Karabah au fost printre primii beneficiari ai unor tehnologii concepute în România pentru intervenții în situații de criză. Între timp, peste 20 de milioane de persoane - din Moldova până în Orientul Mijlociu, Africa sau America Latină, au beneficiat de pe urma soluțiilor concepute prin proiectul de infrastructură digitală pentru asistența umanitară realizat de divizia internațională a organizației Code for Romania/Commit Global, și finanțat de Ministerul federal de Externe de la Berlin cu 1,35 de milioane de euro. Proiectul a fost prezentat la București, într-un eveniment găzduit de reședința ambasadorului Germaniei, dr. Peer Gebauer. ”Cei aflați în nevoie vor putea primi ajutor mult mai repede și mai eficient, așa cum s-a văzut în etapa pilot a proiectului care i-a sprijinit pe refugiații ucraineni la începutul războiului de agresiune al Rusiei împotriva Ucrainei”, a punctat diplomatul german. ”Prin soluții software inteligente și prin angajamentul tuturor părților interesate și implicate, poate fi coordonat mai bine ajutorul umanitar și viețile pot fi salvate. Aceste soluții digitale provenite din România vor face cu adevărat diferența”, a precizat Gebauer.
Nu avem resurse pentru a mai lucra în silozuri
Despre vieți salvate ”cu o tehnologie bine concepută, bine construită și implementată cu atenție la nevoile celor de pe teren” a vorbit și Bogdan Ivănel, fondatorul și președintele Code for Romania/Commit Global. Internaționalizarea modelului pus în practică în România vizează o infrastructură umanitară globală comună ”pentru că nu avem resursele financiare necesare și suficient know-how să lucrăm în continuare în silozuri, fiecare țară pentru sine, fiecare ONG pentru sine, fiecare agenție ONU pentru sine”.
Commit Global își dorește să dea ”un răspuns digital în domeniul umanitar într-o singură organizație menită să le servească pe toate celelalte, realizând eficiență la costuri mult mai mici”, a explicat Ivănel. Acesta a fost și motivul pentru care Germania, cu instituțiile sale recunoscute și apreciate în întreaga lume, s-a implicat să transfere proiectul la nivel global. ”Oricât de dedicați am fi, nu putem realiza ceva atât de ambițios fără parteneri la fel de îndrăzneți și vizionari”, a precizat fondatorul Code for Romania.
Guvernelor le lipsește creativitatea ONG-urilor
Modul în care tehnologia schimbă viața obligă guvernele, societatea civilă și sectorul privat să se adapteze. Guvernelor ”le lipsește (...) acel fel de combinație de factori care să ne permită să fim eficienți” pe care îl oferă în schimb societatea civilă, unde ”se întâlnesc seturi specifice de competențe, cunoștințe și un mod diferit de a privi provocările”, a recunoscut Andrei Țărnea, director general în Ministerul român de Externe. MAE de la București a semnat recent un acord de cooperare cu organizația Code for Romania pentru a oferi programului Commit Global ”rețeaua de ambasade, sprijinul nostru în extinderea globală”, pentru ”a îi însoți în primii pași și a deschide ușa. Restul este munca lor.”
Soluții inteligente made in Romania
”Code for Romania ne-a oferit o platformă de tip one-stop-shop pentru toți cei care erau desemnați să ofere sprijin pentru refugiații ucraineni, iar acest lucru a făcut mult mai ușoară viața acelor oameni care au fost la nevoie și care au vrut să știe de unde pot obține fie că e vorba de locuințe, fie că e vorba de un anumit tip de ajutor, fie de diverse materiale de care aveau nevoie”, a amintit secretarul de stat Raed Arafat, coordonatorul Departamentului pentru Situații de Urgență din MInisterul Român de Interne. Acest ajutor a venit ”chiar și pentru noi, pentru guvern”.
Code for Romania este cea mai mare organizație de tehnologie civică din lume și din 2016 identifică probleme sistemice sociale pentru care oferă soluții digitale. Sectorul managementului dezastrelor nu este singurul lor domeniu de acțiune dar cele mai ample intervenții ale organizației non-guvernamentale, pentru care activează o comunitate de peste 3000 de voluntari, au fost în gestionarea crizelor COVID-19 și, ulterior, refugiaților din Ucraina. Prin Commit Global, ONG-ul exportă din România o infrastructură digitală gratuită, astfel încât organizațiile guvernamentale, internaționale și civile să poată oferi sprijin mai rapid și mai bine coordonat în urma catastrofelor umanitare.